Diari Oficial de la Generalitat Valenciana


Sumari del DOGV 7074, del 24-07-2013 (2013/7779)

RESOLUCIÓ de 22 de juliol de 2013, de la directora general del Secretariat del Consell i Relacions amb Les Corts, per la qual es disposa la publicació de l'addenda de modificació del conveni de col·laboració entre l'Administració General de l'Estat i la Generalitat per a la publicació de les lleis en llengua valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7074

Data del DOGV
:   24-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7779


Data del document
:   22-07-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 22 de juliol de 2013, de la directora general del Secretariat del Consell i Relacions amb Les Corts, per la qual es disposa la publicació de l'addenda de modificació del conveni de col·laboració entre l'Administració General de l'Estat i la Generalitat per a la publicació de les lleis en llengua valenciana. [2013/7779]  
L'Administració General de l'Estat i la Generalitat han subscrit, prèvia tramitació reglamentària, el dia 12 de desembre de 2012, l'addenda de modificació del conveni de col·laboració subscrit el 4 de desembre de 2000 per a la publicació de les lleis en llengua valenciana.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentada addenda, que ha quedat inscrita en el Registre de Convenis de la Generalitat amb el número 898/2013 i que figura com a annex d'esta resolució.  
  
Valencia, 22 de juliol de 2013.- La directora general del Secretariat del Consell i Relacions amb Les Corts: Marta Martí Arador.  
  
  
Addenda de modificació del Conveni de col·laboració entre l'Administració General de l'Estat i la Generalitat per a la publicació de les lleis en llengua valenciana  
  
Reunits  
D'una part, el Ministeri de la Presidència representat pel Jaime Pérez Renovales, subsecretari de la Presidència, en virtut de l'Orde PRE/934/2012, de 24 d'abril, sobre delegació de competències en òrgans del Ministeri de la Presidència i dels seus organismes públics, apartat primer 2.c (BOE 107, 04.05.2012);  
D'una altra part, l'Administració de la Generalitat, representada per la Cristina Macias Martín, secretaria autonómica de la Presidència, facultada per a firmar esta addenda per Acord del Consell del dia 16 de novembre de 2012,  
  
Manifesten  
Primer. Que el Reial Decret 489/1997, de 14 d'abril, sobre publicació de les lleis en les llengües cooficials de les comunitats autònomes, establix en l'article 1.2 que les disposicions generals amb forma de Llei, Reial Decret Llei i Reial Decret Legislatiu, una vegada sancionades pel Rei i publicades en castellà en el Boletín Oficial del Estado, podran també publicar-se en les altres llengües oficials de les diferents comunitats autònomes.  
  
Segon. Que amb data 4 de desembre de 2000, el Ministeri de la Presidència i la Presidència de la Generalitat Valenciana van subscriure un Conveni de col·laboració entre l'Administració General de l'Estat i la Generalitat per a la publicació de les lleis en llengua valenciana» (d'ara en avant, el Conveni).   
  
Tercer. Que amb data 10 de novembre de 2008, va tindre lloc una reunió entre els representants del Ministeri de la Presidència i els de la Conselleria de Presidència de la Generalitat, a fi d'adaptar la publicació del suplement del BOE en llengua valenciana a l'edició electrònica i exclusivament en Internet, a partir de l'1 de gener de 2009.   
  
  
Quart. Que com a conseqüència de l'experiència en la publicació del suplement en llengua valenciana es considera que pot millorar-se el procediment que actualment se seguix en la traducció i publicació de les disposicions en el mencionat suplement.  
  
Quint. Que la verificació i la confrontació previstes en la clàusula quinta del Conveni no ha identificat discrepàncies substancials en les traduccions de les disposicions durant el seu temps de funcionament, per la qual cosa, en l'actual moment d'austeritat pressupostària, es considera un cost que és possible evitar.  
En virtut d'això, els sotasignats subscriuen la següent addenda de modificació del conveni:   
  
Addenda  
Primera. El suplement del BOE en llengua valenciana tindrà les característiques bàsiques següents:  
1. Publicació únicament en Internet, amb un nou format que s'adequarà al del nou BOE digital.  
2. Cada suplement correspondrà al BOE d'un dia i inclourà el sumari íntegre de la secció I «Disposicions generals» i tot el contingut que ha de traduir-se al valencià d'acord amb el que preveu el número 4 d'esta mateixa clàusula. En cas de disposicions de l'esmentada secció que no hagen de traduir-se, es vincularan al document en castellà, excepte en el cas de les lleis de la Comunitat Valenciana i els reials decrets de traspassos a esta, que es vincularan a la versió oficial en llengua valenciana publicada en el DOCV.  
3. El suplement es publicarà encara que per circumstàncies excepcionals una norma o disposició de gran extensió o especial dificultat estiga pendent de traducció. En este cas, en el sumari s'indicarà que aquella disposició concreta està pendent de traducció.  
4. El contingut s'ajustarà a les tipologies següents:   
a) Lleis orgàniques i ordinàries.   
b) Reials decrets lleis.   
c) Reials decrets legislatius.  
5. Els suplements mantindran l'orde cronològic.  
  
Segona. Els suplements del BOE continuaran publicant-se en format digital  
  
Tercera. Les parts treballaran per a ajustar al màxim els terminis d'enviament de normes, traducció, maquetació, revisió i publicació en Internet  
  
Quarta. L'aplicació i execució d'esta addenda, inclosos tots els actes jurídics que puguen dictar-se com a desplegament o execució, haurà de ser atesa amb els mitjans personals i materials de la conselleria competent per raó de la matèria, i en este sentit no podrà tindre cap incidència en la dotació de tots i cada un dels capítols de gasto assignada a l'esmentada conselleria en la data de subscripció d'este.  
  
  
Quinta. La clàusula quinta del Conveni de col·laboració entre l'Administració General de l'Estat i la Generalitat per a la publicació de les lleis en llengua valenciana, subscrit el 4 de desembre de 2000, queda redactada de la manera següent:  
«La Generalitat es responsabilitzarà de la traducció de les disposicions generals a què es referix la clàusula primera.  
Els textos traduïts en valencià seran enviats a l'Agència Estatal Boletín Oficial del Estado per a la seua edició, maquetació i la posterior publicació, amb la verificació prèvia del format final per part de la Generalitat. La data d'inici de vigència d'esta modificació és el dia 1 de gener de 2013».  
  
I, en prova de conformitat, firmen esta addenda de modificació del conveni, per triplicat, a Madrid/València 12 de desembre de 2012.  
  
  
Per la Generalitat, la secretària autonòmica de la Presidència: Cristina Macias Martín  
   
Pel Ministeri de la Presidència, el subsecretari de Presidència: Jaime Pérez Renovales